钦定古今图书集成/明伦汇编/交谊典/第043卷 > 《赠贺左丞萧舍人》陈江总
## 钦定古今图书集成/明伦汇编/交谊典/第043卷 > 《赠贺左丞萧舍人》陈江总

𬨎轩通八表，旌节骛三秦。听歌酬敏对，继好伫行人。
贺生思沈郁，萧弟学纷纶。共有笔端誉，皆为席上珍。
离情徒悄悄，征旅日𬳽𬳽。黄河分太史，一曲悲千里。
海内平生亲，中朝流寓士。痛哉悯梁祚，于焉三十祀。
锺仪絷不归，《盛宪》悲何已。陇头心断绝，尔为参生死。
回首望长安，犹如蜀道难。函关分地轴，华岳接天坛。
行旃方境逝，去棹舣江干。芦花霜外白，枫叶水前丹。
翔鸥方怯冻，落雁不胜弹。辉辉盛王道，时务婴疲老。
九流倦耳目，十年变怀抱。何以敦岐路，凄然缀辞藻。
江南有桂枝，塞北无萱草。斗酒未为别，垂堂深自保。